b'\n_START_ARTICLE_\nKanapi\xc5\xb3 aliejus\n_START_PARAGRAPH_\nKanapi\xc5\xb3 aliejus (angl. hemp oil, hempseed oil)\xc2\xa0\xe2\x80\x93 augalinis aliejus, spaud\xc5\xbeiamas i\xc5\xa1 kanapi\xc5\xb3 (Cannabis sativa) s\xc4\x97kl\xc5\xb3, paprastai kar\xc5\xa1tuoju b\xc5\xabdu. \xc5\xa0altai spaustas nevalytas aliejus b\xc5\xabna nuo tamsiai iki \xc5\xa1viesiai \xc5\xbealios spalvos, skaidrus, rie\xc5\xa1uti\xc5\xa1ko gard\xc5\xbeio. Kuo spalva tamsesn\xc4\x97, tuo gardis labiau \xc5\xbeoli\xc5\xa1kas. Kanapi\xc5\xb3 aliejus neturi b\xc5\xabti painiojamas su THC turin\xc4\x8diu kanapi\xc5\xb3 \xc5\xbeied\xc5\xb3 aliejumi, kuris yra narkotinis, bet kartais laikomas turin\xc4\x8diu medicinini\xc5\xb3 savybi\xc5\xb3._NEWLINE_Valytas (rafinuotas) kanapi\xc5\xb3 aliejus yra skaidrus ir bespalvis, beveik beskonis, neturi nat\xc5\xabrali\xc5\xb3 vitamin\xc5\xb3 bei antioksidant\xc5\xb3. Rafinuotas kanapi\xc5\xb3 aliejus daugiausia naudojamas k\xc5\xabno kosmetikos priemoni\xc5\xb3 gamyboje. Pramon\xc4\x97je i\xc5\xa1 kanapi\xc5\xb3 aliejaus gaminami tepalai, da\xc5\xbeai, ra\xc5\xa1alai, degalai ir plastikai. Retkar\xc4\x8diais i\xc5\xa1 kanapi\xc5\xb3 aliejaus gamina muilus, \xc5\xa1amp\xc5\xabnus ir detergentus. \xc5\xa0is aliejus didel\xc4\x97s mitybin\xc4\x97s vert\xc4\x97s, nes jo omega-6 ir omega-3 nepakei\xc4\x8diam\xc5\xb3j\xc5\xb3 riebal\xc5\xb3 r\xc5\xabg\xc5\xa1\xc4\x8di\xc5\xb3 santykis yra 3:1, kuris atitinka santyk\xc4\xaf, reikaling\xc4\x85 \xc5\xbemogaus k\xc5\xabno audiniuose._NEWLINE_Paskutiniais metais kanapi\xc5\xb3 aliejus pagars\xc4\x97jo ir kaip potenciali \xc5\xbealiava masinei biodyzelino gamybai. Yra daug organizacij\xc5\xb3, kurios propaguoja kanapi\xc5\xb3 aliejaus gamyb\xc4\x85 ir jo panaudojim\xc4\x85._NEWLINE_Kanapi\xc5\xb3 aliejus gaminamas i\xc5\xa1 \xc4\xafvairi\xc5\xb3 kanapi\xc5\xb3 Cannabis sativa form\xc5\xb3, kurios neturi didesni\xc5\xb3 kieki\xc5\xb3 tetrahidrokanabinolio (tai psichoaktyvi med\xc5\xbeiaga, esanti kanapi\xc5\xb3 augaluose). Prie\xc5\xa1 spaud\xc5\xbeiant aliej\xc5\xb3 s\xc4\x97klos i\xc5\xa1valomos nuo priemai\xc5\xa1\xc5\xb3 iki 99,99% \xc5\xa1varumo. Pa\xc4\x8diose kanapi\xc5\xb3 s\xc4\x97klose THC n\xc4\x97ra, tad \xc4\xaf aliej\xc5\xb3 THC papuola i\xc5\xa1 kit\xc5\xb3 kanapi\xc5\xb3 augalo dali\xc5\xb3, kurios \xc4\xafsimai\xc5\xa1o \xc4\xaf s\xc4\x97klas._NEWLINE_\xc5\xa0iuolaikin\xc4\x97je kanapi\xc5\xb3 aliejaus gamyboje, ypa\xc4\x8d Kanadoje, THC kiekis nuo 1998\xc2\xa0m. \xc5\xbeymiai suma\xc5\xbeintas. Imant Kanados gamybos kanapi\xc5\xb3 aliejaus m\xc4\x97ginius aptikta, kad THC kiekis paprastai ma\xc5\xbeesnis nei aptikimo riba (4 dalys i\xc5\xa1 milijono, kitaip 4\xc2\xa0mg/kg). Teisi\xc5\xa1kai Kanadoje leista THX kiekio riba maisto produktuose yra 10 dali\xc5\xb3 i\xc5\xa1 milijono. Kai kuriose Europos \xc5\xa1alyse leista riba yra 5 dalys i\xc5\xa1 milijono arba aptikimo riba, o kai kuriose ES \xc5\xa1alyse THC koncentracija nereglamentuojama._NEWLINE_Tyrimai rodo, kad aliejus palengvina dermatito simptomus.\n_START_SECTION_\nMitybin\xc4\x97 vert\xc4\x97\n_START_PARAGRAPH_\nApie 30\xe2\x80\x9335% kanapi\xc5\xb3 s\xc4\x97kl\xc5\xb3 mas\xc4\x97s sudaro kanapi\xc5\xb3 aliejus, kurio 80% sudaro nepakei\xc4\x8diamosios riebal\xc5\xb3 r\xc5\xabg\xc5\xa1tys: linolo r\xc5\xabg\xc5\xa1tis (omega-6; 55%), \xce\xb1 linoleno r\xc5\xabg\xc5\xa1tis (omega-3; 22%), taip pat \xce\xb3 linoleno r\xc5\xabg\xc5\xa1tis (omega-6; 1\xe2\x80\x934%) ir stearidono r\xc5\xabg\xc5\xa1tis (omega-3; 0\xe2\x80\x932%)._NEWLINE_Linolo ir \xce\xb1 linoleno r\xc5\xabg\xc5\xa1\xc4\x8di\xc5\xb3 viename valgomajame \xc5\xa1auk\xc5\xa1te (15 ml) kanapi\xc5\xb3 aliejaus yra tiek, kad \xc5\xbemogui u\xc5\xbetikrina vienos dienos nepakei\xc4\x8diam\xc5\xb3j\xc5\xb3 riebal\xc5\xb3 r\xc5\xabg\xc5\xa1\xc4\x8di\xc5\xb3 poreik\xc4\xaf, ir \xc5\xa1i\xc5\xb3 r\xc5\xabg\xc5\xa1\xc4\x8di\xc5\xb3 yra \xc5\xbemogui reikalingu santykiu. Skirtingai, negu s\xc4\x97men\xc5\xb3 aliejus, kanapi\xc5\xb3 aliejus gali b\xc5\xabti nuolat valgomas ir organizme nepakei\xc4\x8diam\xc5\xb3j\xc5\xb3 riebal\xc5\xb3 r\xc5\xabg\xc5\xa1\xc4\x8di\xc5\xb3 pusiausvyra nesutriks. Tai buvo parodyta klinikiniuose tyrimuose, kur kasdieninis s\xc4\x97men\xc5\xb3 aliejaus valgymas ma\xc5\xbeino endogenin\xc4\x99 \xce\xb3 linoleno r\xc5\xabg\xc5\xa1ties sintez\xc4\x99._NEWLINE_Kanapi\xc5\xb3 aliejaus kaloringumas toks pat, kaip kit\xc5\xb3 augalini\xc5\xb3 aliej\xc5\xb3, 9 kcal/g. Lyginant su kitais maistiniais aliejais, kanapi\xc5\xb3 aliejus turi ma\xc5\xbeai so\xc4\x8di\xc5\xb3j\xc5\xb3 riebal\xc5\xb3 r\xc5\xabg\xc5\xa1\xc4\x8di\xc5\xb3._NEWLINE_Labai nesot\xc5\xabs aliejai, ypa\xc4\x8d prastai i\xc5\xa1spausti, netinkamai laikomi per trump\xc4\x85 laiko tarp\xc4\x85 gali savaime oksiduotis ir apkarsti. Juos patartina laikyti tamsioje, v\xc4\x97sioje ar \xc5\xa1altoje aplinkoje, pvz., tamsaus stiklo buteliuose. Ilgam laikymui kanapi\xc5\xb3 aliejus gali b\xc5\xabti u\xc5\xbe\xc5\xa1aldomas. Tinkamai laikomam kanapi\xc5\xb3 aliejui nereikia pried\xc5\xb3 antioksidant\xc5\xb3._NEWLINE_Kanapi\xc5\xb3 aliejaus smilkimo temperat\xc5\xabra yra santykinai \xc5\xbeema, tad \xc5\xa1is aliejus netinka gruzdinimui. Naudojamas kaip maistinis aliejus.\n_START_SECTION_\nPramoninis naudojimas\n_START_PARAGRAPH_\nKanapi\xc5\xb3 aliejus yra d\xc5\xbei\xc5\xabstantysis aliejus, nes polimerizuodamasis virsta kieta med\xc5\xbeiaga. D\xc4\x97l to jis naudojamas vienas ar mi\xc5\xa1iniuose su kitais pana\xc5\xa1iais aliejais, dervomis ir tirpikliais kaip impregnatorius ar lakas medienos apdailoje, kaip pigment\xc5\xb3 ri\xc5\xa1iklis aliejiniuose da\xc5\xbeuose, kaip plastifikatorius ir kietiklis glaistuose. Panaudojimu pana\xc5\xa1us \xc4\xaf s\xc4\x97men\xc5\xb3 aliej\xc5\xb3, o savyb\xc4\x97mis\xc2\xa0\xe2\x80\x93 \xc4\xaf tungo aliej\xc5\xb3.'